Zim-ambassade kap EFF oor uitlatings | Maroela Media
Zim-ambassade kap EFF oor uitlatings
Pres. Emmerson Mnangagwa van Zimbabwe. Foto: Mike Hutchings/Pool Photo via AP, File
Die Zimbabwiese ambassade in Suid-Afrika sê hy het met "algehele ongeloof" kennis geneem van die EFF se uitlatings oor die onlangse besluit om wit boere te vergoed.
Maroela Media het vroeër berig Emmerson Mnangagwa, president van Zimbabwe, het Woensdag 'n ooreenkoms met wit boere onderteken om hulle VSA$3,5 miljard ter vergoeding te betaal nadat hulle twee dekades gelede van hul grond afgeskop is, dikwels met geweld.
Die EFF het in reaksie op dié besluit gesê Mnangagwa is óf verkeerd ingelig oor die werklike oorsaak van die krisis in Zimbabwe óf het bloot geswig onder die druk van "wit oorheersing".
Volgens die EFF was dit nie die destydse Zimbabwiese regering, onder leiding van pres. Robert Mugabe, se besluit om wit boere se grond te beset nie, maar eerder die man op straat en die land se oorlogsveterane wat grond wat aan hulle behoort, teruggeneem het.
Die party beskuldig Mnangagwa nou daarvan dat hy die mense van Zimbabwe verraai deur wit boere te vergoed. "Mnangagwa urineer nie net op die grafte van die vele heldhaftige mans en vroue wat hul lewe neergelê het vir die terugneem van Zimbabwiese grond nie, maar doen skade aan Robert Mugabe se nalatenskap van wie hy gewelddadig die mag in 'n beginsellose staatsgreep oorgeneem het."
Die EFF beskryf die besluit verder as 'n slag vir die "idee van dekolonialisering" en meen dat Mnangagwa onthou sal word as 'n "ideologiese amoeba sonder die vaagste benul wat bereid was om die belangrike bydraes van die struggle prys te gee sodat wit mense van hom sal hou".
Die EFF sê die krisis in Zimbabwe is nié weens die destydse besluit om wit boere van hul plase af te skop nie, maar eerder 'n politieke krisis weens jare lange wanbestuur deels aan die hand van Mnangagwa.
Die Zimbabwiese ambassade in Pretoria sê hoewel hy hom vantevore daarvan weerhou het om te reageer op die EFF se uitdagende uitlatings, kan hy nié nou swyg oor die EFF se aanspraak om meer oor die geskiedenis en politiek van Zimbabwe te weet as Zimbabwiërs self nie.
"Die ondertekening van hierdie vergoedingsooreenkoms is 'n belangrike stap in die vereniging van Zimbabwiërs in 'n poging om 'n lang uitstaande, uiters emosionele en verdelende kwessie tot 'n einde te bring. Hierdie ooreenkoms moet verwelkom word deur diegene wat Zimbabwe se belange op die hart dra," lui 'n verklaring deur die ambassade.
EFF Emmerson Mnangagwa Zimbabwe
Covid-19: Hernude streng maatreëls vir Melbourne
Steeds geen spoor van skubaduiker by Houtbaai
Aag Malema bly stil en gee eerder die VBS geld terug.
Die klomp Eff karakters is nie oor dit of dat nie, hulle haat en rassisme is diep in die wortel vas. Eff moet eenvoudig net uit enige politiek verwyder word, want hulle het geen land se belange of hul mense se belange in gedagte nie, maar wel hulle mags beheptheid en die rede dat hulle nie welkom voel in hulle eie vel nie.